
Albánia európai integrációja

A tanulmány Albánia európai, valamint európai uniós integrációjáról szól. Hipotézisem az, hogy Albánia előreláthatólag nem lesz képes Európa szerves részévé válni, és az uniós csatlakozás is komoly kérdéseket vet föl. A diktatórikus múlt még mindig kísérti az államot, a jogállamiság intézményei még nem szilárdultak meg, és a demokratikus hagyományok hiánya még napjainkban is megmutatkozik.
Albánia európai integrációja kapcsán az ország szerepét vizsgáltam a nemzetközi rendszerben, és azon belül Európában. Részletesen kitértem a különböző nemzetközi szervezetek és Albánia kapcsolatára, a csatlakozási folyamatokra, a jelenlegi helyzetre és a jövőbeli kilátásokra. Dolgozatom egyik fő kérdése az Európai Unió és Albánia kapcsolata, illetve maga a csatlakozás. Áttekintettem az Unió és Albánia közeledésének történetét, és megvizsgáltam a jelenlegi helyzetet. Felhasználtam különböző uniós szervek és nemzetközi kutatóintézetek anyagait, hogy minél pontosabb képet kapjak a nemzetközi közösség Albániáról alkotott nézeteiről.
A nagyobb európai szervezeteken kívül nagy figyelmet fordítottam Albánia regionális kapcsolataira is. Az együttműködések által betekintést nyerhetünk a nyugat-balkáni régió dinamikájába, az országok kapcsolatába.
Ezt követően a dolgozat fókuszában azon (biztonságot is fenyegető) tényezők állnak, melyek nehezítik, vagy szinte ellehetetlenítik európai és európai uniós integrációját. Végül a tanulmány egy elemzéssel zárul Albánia jövőjével kapcsolatban. Fordított szemszögből vizsgálom a viszonyokat, itt nem az áll a középpontban, hogy Albániának miért fontos az Európai Unió, hanem az, hogy az Európai Uniónak miért fontos Albánia és a Nyugat-Balkán.
Kutatásom során széleskörűen felhasználtam a hazai és külföldi szakirodalmat, valamint a különböző nemzetközi kutatóintézetek elemzéseit és felméréseit. Szintén dolgozatom forrásaként szolgáltak az európai uniós szervek jelentései Albániáról.



